
Márpedig mesélni muszáj. A mese, Kant és a morálfilozófia

Készítette: Horváth Zsófia
Szabad bölcsész II. évfolyam
Debreceni Egyetem
„Aki lemond a mesélésről, lemond a történeteiről; aki lemond a történeteiről, az önmagáról mond le.”Írja Odo Marquard „Narrare necesse est” című tanulmányában. E gondolatmenet továbbviteleként írásommal szeretném a figyelmet a mesék és történetek felé fordítani, különös hangsúlyt fektetve a Grimm testvérek mesegyűjteményére. Igyekszem e történetek mezsgyéje mentén rámutatni azok fontosságára, és a bennük rejlő hihetetlen mögöttes tudást felszínre hozni, mindezt amiatt, mert az egyre több kiadást megélő Grimm mesegyűjteményekben egyre több az átírás, kivágás, mely már a felismerhetetlenségig roncsolja a történeteknek az alapjait. A kiadások színvonalbeli esése figyelhető meg (legalábbis ez a magyar tendencia), kis számú kivételtől eltekintve. Jelentős hiányokat és átírásokat lehet felfedezni a történet elbeszélésében, a cselekmények bonyolodásában, az illusztrációk minőségéről nem is beszélve. Szeretném bemutatni a hősmese és a filozófiai gondolkodás, főként a morálfilozófia összekapcsolódását, reflektálva olyan szerzőkre, mint Karl Jaspers, Immanuel Kant és Odo Marquard.

